Radebe: ‘SA sal nie renosterhandel wettig’Argieffoto Radebe het joernaliste buite die parlement toegespreek en gesê die bevindinge en aanbevelings van ŉ ondersoek oor die lewensvatbaarheid daarvan om die handel van renosterhoring te wettig, is verlede week tydens ŉ kabinetsvergadering bespreek. “Die aanbevelings onderskryf Suid-Afrika se benadering van geïntegreerde strategiese bestuur om die probleem van renosterstropery en die onwettige handel van renosterhoring aan te pak,” het Radebe gesê. “Die komitee beveel aan dat daar by die huidige besluit gehou moet word om die land se voorraadvlakke te behou eerder as om die handel van renosterhoring te wettig.” Die aanbevelings word ook deur ŉ interdepartementele tegnies raadgewende komitee ondersteun wat verlede jaar op die been gebring is om die wettige handel van renosterhoring te ondersoek. Suid-Afrika se renosterbevolking word ernstig bedreig aangesien stropery oor die afgelope paar jaar aansienlik toegeneem het. Die statistieke vir 2015 toon egter ŉ effense daling in die getal renosters wat deur stropers vir hul horings doodgemaak is.